**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**10 ДУГААР САРЫН 13-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  |  1-3 |
| **2.** | **Хуралдааны дэлгэрэнгүй тэмдэглэл** |  4-11 |
|  | 1.Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /*Засгийн газар 2019.06.07-ны өдөр өргөн мэдүүлсэн,* ***эцсийн хэлэлцүүлэг****/* |  4-11 |
|  | 2. **Байнгын хорооны тогтоолын төсөл** /Намрын ээлжит чуулганы 10 дугаар сард хэлэлцэх асуудлын цаглавар батлах тухай/ |  11 |

***Монгол Улсын Их Хурлын 2021 оны намрын ээлжит чуулганы***

***Байгаль орчин, хүнс, хөдөө аж ахуйн байнгын хорооны***

***10 дугаар сарын 13-ны өдөр /Лхагва гараг/-ийн***

***хуралдааны товч тэмдэглэл***

Байгаль орчин, хүнс, хөдөө аж ахуйн байнгын хорооны дарга Х.Болорчулуун ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 14 цаг 20 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ц.Анандбазар, Т.Аубакир, Д.Бат-Эрдэнэ, Н.Ганибал, Г.Мөнхцэцэг, Д.Өнөрболор, Т.Энхтүвшин;*

*Эмнэлгийн чөлөөтэй: Г.Дамдинням.*

***Нэг.Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газар 2019.06.07-ны өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого төлөвлөлтийн газрын дарга Ц.Болорчулуун, мөн яамны Хуулийн хэлтсийн дарга Э.Цолмонжаргал, Дархан-Уул аймгийн Ургамал, газар тариалангийн хүрээлэнгийн захирал Н.Баярсүх, Нэгдсэн Үндэсний Байгууллагын Хүнс, хөдөө аж ахуйн байгууллагын Монгол ногоо төслийн Эрх зүйн орчин бүрэлдэхүүн хэсгийн зохицуулагч Б.Алтанцэцэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бад.Баярмаа, Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, Инновац, цахим бодлогын байнгын хороо хариуцсан референт Б.Золбоо нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Ж.Бат-Эрдэнэ танилцуулав.

Танилцуулгатай холбогдуулан Улсын Их Хурлын гишүүн Ж.Батжаргал, Ц.Туваан, Х.Болорчулуун нарын тавьсан асуултад Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого төлөвлөлтийн газрын дарга Ц.Болорчулуун, Дархан-Уул аймгийн Ургамал, газар тариалангийн хүрээлэнгийн захирал Н.Баярсүх нар хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-д “нэгдсэн хуралдааны анхны хэлэлцүүлгээр санал хурааж дэмжигдсэн боловч уг саналаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэн”-ий дагуу санал хураалт явуулав.*

 **Х.Болорчулуун: Төслийн 9 дүгээр зүйлийн 9.1 дэх хэсгийн “баталгаажсан” гэснийг хасах** гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 2

Бүгд: 11

 Гуравны хоёроор санал дэмжигдлээ.

Улсын Их Хурлын гишүүн Б.Бейсений “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 90.9 хувийн саналаар дэмжигдлээ.

Байнгын хорооноос гарах танилцуулгыг Улсын Их Хурлын гишүүн Ж.Бат-Эрдэнэ Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 50 минутад хэлэлцэж дуусав.*

***Хоёр.Байнгын хорооны тогтоолын төсөл*** */Намрын ээлжит чуулганы 10 дугаар сард хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бад.Баярмаа, Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, Инновац, цахим бодлогын байнгын хороо хариуцсан референт Б.Золбоо нар байлцав.

Байнгын хорооны дарга Х.Болорчулуун “Намрын ээлжит чуулганы 10 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Х.Болорчулуун**: “Монгол Улсын Их Хурлын 2021 оны намрын ээлжит чуулганы 10 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар тогтоол батлагдлаа.

Байнгын хорооны хуралдаанаар 2 асуудал хэлэлцэв.

*Хуралдаан 35 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 14 цаг 55 минутад өндөрлөв.*

**Тэмдэглэлтэй танилцсан:**

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Х.БОЛОРЧУЛУУН

**Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**10 ДУГААР САРЫН 13-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Болорчулуун:** Байнгын хорооны эрхэм гишүүдийн энэ өдрийн амгаланг айлтгая. Байнгын хорооны гишүүдийн ирц 52.6 хувьтай бүрдсэн тул Байгаль орчин, хүнс, хөдөө аж ахуйн байнгын хорооны 2021 оны 10 дугаар сарын 13-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

**Нэг.**Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төсөл /*Засгийн газар 2019.06.07-ны өдөр өргөн мэдүүлсэн,* ***эцсийн хэлэлцүүлэг****/*

Таримал ургамлын үр, сортын тухай хууль бол анх 1999 онд батлагдсан. Түүнээс хойш 3 удаа шинэчлэл, засвар хийгдэж байсан. Энэ удаа нийт хуулийн 2/3 нь өөрчлөгдсөн байгаа. Ажлын хэсгийн ахлагчаар Ж.Бат-Эрдэнэ гишүүн ажилласан.

**Хоёр**.Байнгын хорооны тогтоолын төсөл /Намрын ээлжит чуулганы 10 дугаар сард хэлэлцэх асуудлын цаглавар батлах тухай/

Хэлэлцэх асуудлын талаар саналтай гишүүн байна уу. Саналтай гишүүн байхгүй бол хэлэлцэх асуудалдаа оръё.

**Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслийн** эцсийн хэлэлцүүлгийг явуулъя. Эцсийн хэлэлцүүлэгт бэлтгэсэн тухай ажлын хэсгийн танилцуулга болон эцсийн хувилбарын төслийг гишүүдэд тараасан байгаа. Хуулийн төслүүдийг эцсийн хэлэлцүүлэгт бэлтгэсэн тухай ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Жадамбын Бат-Эрдэнэ танилцуулна.

**Ж.Бат-Эрдэнэ:** Байнгын хорооны дарга, эрхэм гишүүд ээ.

Монгол Улсын Засгийн газраас 2019 оны 6 дугаар сарын  7-ны өдөр Улсын Их хуралд өргөн мэдүүлсэн Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгийг Улсын Их Хурал 2021 оны 7 дугаар сарын 6-ны өдрийн чуулганы нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүлсэн билээ.

Ажлын хэсэг Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу зарчмын зөрүүтэй саналыг боловсруулан танилцуулж байна.

Нэгдсэн хуралдааны анхны хэлэлцүүлгээр олонхын дэмжлэг авсан саналыг хуулийн төсөлд нэмж тусган төслийн агуулга, бодлого, зарчмыг алдагдуулахгүйгээр үг хэллэг, дэс дарааллын засварыг хийж, эцсийн хэлэлцүүлэгт бэлтгэсэн төсөл, танилцуулга, зарчмын зөрүүтэй саналын томьёоллыг та бүхэнд тараасан болно.

Улсын Их Хурлын эрхэм гишүүд ээ,

Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн Таримал ургамлын үр, сортын тухай хуулийн хүчингүй болсон тухай, Тариалангийн тухай хуултьд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай Улсын тэмдэгтийн хураамжийн тухай хуульд нэмэлт, өөрчлөлт оруулах тухай, Таримал ургамлын үр, сортын тухай хуулийг дагаж мөрдөх журмын тухай хуулийн төслүүдийг эцсийн хэлэлцүүлэгт бэлтгэсэн талаарх ажлын хэсгийн танилцуулга, зарчмын зөрүүтэй саналыг хэлэлцэн шийдвэрлэж өгөхийг тан бүхнээс хүсье.

Анхаарал тавьсанд баярлалаа.

**Х.Болорчулуун:** Хэлэлцэж байгаа асуудалтай холбогдуулан хүрэлцэн ирсэн ажлын хэсгийн гишүүдийг танилцуулъя.

Загджавын Мэндсайхан Хүнс, хөдөө аж ахуй, хөнгөн үйлдвэрийн сайд, Цэдэнгомбын Болорчулуун Хүнс, хөдөө аж ахуй, хөнгөн үйлдвэрийн яамны Бодлого төлөвлөлтийн газрын дарга, Энхбаатарын Цолмонжаргал мөн яамны Хуулийн хэлтсийн дарга, Ноовын Баярсүх Дархан-Уул аймгийн Ургамал, газар тариалангийн хүрээлэнгийн захирал, Балганы Алтанцэцэг Нэгдсэн Үндэсний байгууллагын Хүнс, хөдөө аж ахуйн байгууллагын Монгол ногоо төслийн Эрх зүйн орчин бүрэлдэхүүн хэсгийн зохицуулагч гэсэн бүрэлдэхүүнтэй ажлын хэсэг байна.

Хуулийн төсөл танилцуулгатай холбогдуулан асуулт асуух гишүүд байна уу. Нэрээ өгье. Асуулт асуух гишүүнийг Туваан гишүүнээр тасаллаа. Батжаргал гишүүн асуултаа асууя.

**Ж.Батжаргал:** Эцсийн хэлэлцүүлэг. Дэг дээ юу болдог юм бол. Одоо яг хуулийн төслийг бүтэн эхээр нь эргүүлээд харахаар 3 зүйлийг тодруулахгүй бол болохгүй юм биш байгаа даа гэж бодоод асууж байна.

11.2 дээр ирээдүйтэй гэдэг чинь мөн болов уу. Ирээдүйтэй сортоор үр нөхөн бүрдүүлж болно гэж хэлээд байгаа юм бид. Тэгээд яг агуулгаа харахаар дутагдсан тохиолдолд арилжааны сортоос нөхөн бүрдүүлэх юм биш биз дээ гэдэг юм байгаа юм. Үүн дээр тайлбар авъя.

11.3 дээр бид Улсын нөөцийн тухай хуулиар зохицуулъя гээд аюулгүйн нөөцийнхөө юмыг ярьчихсан. Гэтэл бид үр сортынхоо хуулиар үндсэн чигийг зааж өгөхгүй бол болохгүй юм биш байгаа даа гэж гэнэт бодлоо. Ямар сортоос Улсын аюулгүйн нөөцийг бүрдүүлж болох юм гэдэг асуудал. Ер нь энэ хуульдаа зааж өгөх юм биш байгаа даа гэсэн бодол байна.

28 дээр. Төрийн байгууллагуудын чиг үүрэг дээр аймгийн хөдөө аж ахуйн асуудал эрхэлсэн байгууллага, сумын албад яг энэ үр сортын асуудлыг даатгаж байгаа юм. Гэтэл нөгөө нутгийн удирдлагын байгууллагуудын чиг үүрэг арай бүрхэг болж байгаа юм биш байгаа даа. Нөгөө хурал, Засаг дарга 2 нь үр сортынхоо юм руу орохгүй болох вий дээ гэсэн энэ 3 зүйлийг хэдүүлээ эцэслэж хараад энэ чинь хуулийн хэрэгжилт дээр ямар болох бол гэсэн ийм зүйл байна.

**Х.Болорчулуун:** Ер нь анхны хэлэлцүүлэг, ажлын хэсэг дээр энэ саналыг гаргах ёстой юм л даа. Ер нь хөндөгдөөгүй заалтыг дахиж ярих эрх зүйн орчин бол байхгүй. Яг өнөөдрийн хуулиар бол. Хөдөө аж ахуйн яамныхан хариулъя. Сайд 5 номер.

**З.Мэндсайхан:** Батжаргал гишүүний асуултад хариулъя.11.2 дээрирээдүйтэй сортоор хэрвээ бид нар технологийн нөөцийг нутагшсан сортын үрээр бүрдүүлнэ. Дутагдсан тохиолдолд ирээдүйтэй сортоор нөхөж бүрдүүлнэ гэдэг нь таваарынхыг хэлж байгаа асуудал биш. Энэ нь хуулийн 4.18 дээр ирээдүйтэй сорт гэж юу вэ гэдгийг бид нар тайлбарласан байгаа. Тэгэхээр сорилтын дүнгээр хяналтын болон нутагшсан сортоос аж ахуй, биологийн нэг болон хэд хэдэн чанараар тогтвортой давуу болох нь тогтоогдсон шалгарсан элит үр үйлдвэрлэл эхлүүлэх зөвшөөрөл олгосон сорт гэж байгаа. Тэгэхээр таны болгоомжлоод байгаа асуулт энэ л дээ. Бид нар бол элит үр үйлдвэрлэлээс зөвшөөрөл олгосон энэ үрээр дутагдаж байгаа үрүүдийг бүрдүүлээд явна гэсэн ийм санаагаар гаргасан. 11.3 Улсын нөөцийг бүрдүүлэх, зарцуулахтай холбогдсон асуудлыг Улсын нөөцийн тухай хуулиар зохицуулна.

**Х.Болорчулуун:** Энэ дээр нэмж хэлэхэд таримал ургамлын үрийг сортын нөхөн үржихүйн үе шатнаас хамааруулж цөм үр, торгон үр, баталгаажсан үр гэж 3 ангилж байгаа. Одоо зарчмын зөрүүтэй санал хураалгана. 9 дүгээр зүйл 9.1 дээр холбогдох стандартын шаардлага хангасан баталгаажсан үрийг Монгол Улсын нутаг дэвсгэрт худалдана гэж байсныг баталгаажсан гэдгийг хасаж байгаа. Стандартын шаардлага хангасан үрийг худалдана. Энэ зүйл заалтаар Монгол Улсын нутаг дэвсгэрт худалдана, хадгалагдана гэсэн үг. Ажлын хэсэн 3 номер. Болорчулуун дарга нэмж тодруулж асуултад хариулах уу. Энэ 11.3-ыг тодруулаад. Аюулгүйн нөөцийг Улсын нөөц болгосонтой холбогдуулаад хариулчих.

**Ц.Болорчулуун:** Батжаргал гишүүний асуултад нэмж хариулъя. 11.3 дээр энэ хуулиараа зөвхөн технологийн нөөц бүрдүүлэх асуудлаа зааж өгч байгаа. Тийм учраас ингээд явах нь зүйтэй байх гэж үзэж байгаа. Улсын нөөц рүү орохгүй. Гуравдугаар асуултад аймгийн Хөдөө аж ахуйн газрын мэргэжилтэн хянан баталгаагаа хийнэ гэж оруулж өгсөн байгаа. Нутгийн өөрөө удирдах байгууллагад уг нь бол хөдөө аж ахуйн газраараа бид нар хянан баталгаагаа хийж ирсэн. Тийм учраас энүүгээрээ явах нь зүйтэй гэж харж байгаа.

**Х.Болорчулуун:** Батжаргал гишүүн тодруулж асууя.

**Ж.Батжаргал:** Улсын аюулгүйн нөөцийг бид таваар дээр ашиглахгүй л дээ. Үр дээр ашиглах гээд байгаа юм. Тийм учраас үрийн нэгдсэн бодлого доо зангидаж ямар ч сортоор улсын аюулгүй нөөцийг бүрдүүлэх вэ гэдэг энэ хуулиараа заагаад цаад аж ахуй зохион байгуулалтаа нөөцийн хуулиар зохицуулагдвал үрийн бодлого чинь саринахгүй явах бололцоо бүрдэх юм.

**Х.Болорчулуун:** Үг, санал хэллээ. Туваан гишүүн асуулт асууя.

**Ц.Туваан:** Энэ нэлээн чухал хууль. Манай Хөдөө аж ахуйн салбар тэр дундаа газар тариалангийн салбар дээр таримал ургамлын үр, сортын тухай хуулийн шинэчилсэн найруулга явж байгаа юм. Өнөөдөр эцсийн хэлэлцүүлэгт бэлдээд эцсийн хэлэлцүүлэг хийж байгаа учраас орхигдсон барьсан юмнууд орох гэдэг юм уу энэ зүйлүүд боломжгүй байх. Тэгэхдээ энэ Засгийн газраас мэдээж анх энэ хуулийн шинэчилсэн найруулгыг оруулж ирэхдээ нэлээн өргөн далайцтай, энэ салбарт тодорхой том өөрчлөлт хийх амбицтай оруулж ирсэн байх гэж бодож байна. Тэгэхээр энэ зүйл чинь хэр хангагдсан гэж үзэж байгаа вэ. Манай салбарын яамныхан. Монгол Улсад хар үгээр хэлэх юм бол бид нар өөр өөрсдийнхөө нутагт тохирсон үрийн нөөцтэй байя. Тийм нөөцөө бүрдүүлж байгаа. Тэрүүгээрээ тариалалтаа хийе. Эргээд нөөцөө бүрдүүлье. Гаднаас үрийн асуудлыг шийдэхгүй, дотооддоо зохицсон таарсан өндөр ашиг шимтэй үрийг л яая гэж шинэчилсэн найруулга явж байгаа. Энэ зорилгодоо хүрч чадсан уу.

Ажлын хэсэгт байгаа Дарханы газар тариалангийн хүрээлэнгээс энэ жил танайх яг тариалалтад үр бэлтгэлийн зориулалтаар хэчнээн тонн, ямар сортын үр, ямар ямар аж ахуйн нэгжүүдээр тариулсан бэ. Үр дүн ямар гарсан бэ. Эндээс хэдийн нөөцөлж авах боломжтой байна. Тэрийгээ хэрэгжүүлэх бодит санхүү, эдийн засгийн боломж та бүхэнд байна уу. Энийг бид бүхэн чухал асуудал ярьж байгаа учраас мэдээлэл авъя. Ер нь бол яг орон нутгаар яваад, тариаланчидтай уулзаад хүмүүстэй холбогдоод дээрээс нь газар тариалангийн төрөлжсөн холбоодтой ярихаар асуудал маш их байна. Энэ хууль ингэж шинэчлэгдээд зорьсон зорилтынхоо санхүү, эдийн засагтай холбоотой энэ харилцааг зохицуулж чадсан юм уу, үгүй юу. Нөөцийн асуудал гээд л байна. Яг бид нар хүнсний тухай хуульд бол улаан буудай, улаан буудайн үр чинь стратегийн хүнсэнд орсон байгаа. Яг нөөцийн асуудлыг ярихаар энэ нөөцийн газар хариуцдаг. Салбарын яам нь хариуцахгүй байх жишээтэй. Тэгээд энд зориулсан урамшуулал, төрөлжсөн аж ахуйн энэ асуудлууд, сав, агуулахуудаас эхлүүлээд энэ асуудлууд цаашдаа яаж явах вэ. Мэдээж салбарын сайд энэ асуудал дээр бол нэлээн журмаар зохицуулах, дагалдах сайдын тушаал, шийдвэр гаргаад явах юмнууд байгаа байх. Тэгэхээр энэ дээр хэр зорилгодоо хүрсэн бол.

Тариаланчдын ярьж байгаа нэг зовлон байна. Тэгэхээр энэ улаан буудай стратегийн хүнс юм бол стратегийн хүнсний нөөц дээрээ Засгийн газар энэ жил ажиллаж эхэлмээр байна. Хөдөө аж ахуйг дэмжих сан дээрээ хаанаас ч юм эх үүсвэр олж энэ борлуулалт дээр анхаарахгүй бол тариаланчид тариад энэ жил өндөр хэмжээний ургац авч байна. Байгалийн хүчин зүйлийн нөлөөнд үзэж байгаад яг хураагаад авахаар борлуулалт байхгүй болсон. Төр ер нь нэг удаа энэ жил арга хэмжээ аваад 100-150 мянган тонн улаан буудайн борлуулалт дээр анхаарахгүй бол энэ аж ахуйн нэгжүүд чинь нөгөө өр зээл, хүү, борлуулалт байхгүй, гурилын үйлдвэрүүдийн агуулахууд бол маш их хэмжээний улаан буудайн үлдэгдэл нөөцтэй байгаад байна. Энэ дээр бас ямар бодолтой байгааг нь салбарын Байнгын хорооны хурал явж байгаа учраас далимдуулаад энийг тодруулъя гэж бодож байна.

**Х.Болорчулуун:** Сайд хариулъя. 5 номерын микрофон.

**З.Мэндсайхан:** Туваан гишүүний асуултад хариулъя. Энэ хууль бол ерөнхийдөө зорилгодоо хүрсэн. Бид нарын хүсэж байсан асуудлуудыг бүрэн тусгаж чадсан хууль болсон гэж үзэж байгаа. Яагаад гэхээр бид нар үр үйлдвэрлэлээс гадна ер нь цаашдаа бид нар үрийн аюулгүй байдал гэж ярих юм бол үр зохиогчийн асуудлаасаа эхлээд хөндөгдөх ёстой. Бүртгэлжүүлэх асуудал. Тэгэхээр энэ дээр таримал ургамлын сортын бүтээгчийн эрхийн асуудлыг энэ харилцаагаар зохицуулж өгсөн байгаа. Мөн ургамлын генетик нөөцийн сангийн тухай асуудлыг энэ хуулийн харилцаагаар зохицуулсан байгаа.

Ер нь газар тариалангийн тогтвортой үйл ажиллагааг, тогтвортой үйлдвэрлэлийг хэвийн явуулахад бид нарын зүгээс экспортын гарцыг нээж өгье гэдэг дээр илүү түлхүү ажиллаж байгаа. Энэ жил гурилын үйлдвэрүүдийг экспорт, импортлогч орны тусгай шалгууруудыг давсан тэр зөвшөөрлийг авах тал дээр яам ажиллаж байна. Ер нь дотоодын зах зээл өөрөө 300 мянган тоннын л зах зээл байгаа шүү дээ. Тэгээд энэ нь өөрөө улирлын хамаарлаас болоод газар тариалангийн үйлдвэрлэл тогтвортой бус байгаад байгаа юм. Тэгэхээр тогтвортой үйлдвэрлэлийг нэмэгдүүлэхэд үйлдвэрлэлийн процесс буюу гурилын үйлдвэрийн тоо хэмжээг нэмэгдүүлэх чиглэл дээр байж тариалалтыг тогтвортой авч явна. Зөвхөн улаан буудайн урамшууллаар энэ асуудал шийдэгдэнэ гэж харахгүй байгаа. Тэгэхээр цаашдаа экспортын гарцыг нэмэгдүүлэх чиглэл дээр тодорхой ажлуудыг хийгээд явж байна.

Үрийн урамшууллыг бол энэ хуулийн харилцаагаар санхүүгийн асуудлыг зохицуулахгүй. Гэхдээ цаашдаа хүнсний аюулгүй байдал, газар тариалангийн тогтвортой үйлдвэрлэл талдаа үрийн аж ахуйг зайлшгүй урамшууллаар дэмжиж явахгүй бол үр үйлдвэрлэл өөрөө өртөг өндөртэй, төрийн зүгээс ямар нэгэн дэмжлэг байхгүй, урамшууллын систем байхгүй учраас энэ асуудал хаягдчихаад байгаа. Тэгэхээр анхдагч юугаа орхиод яваад байгаа асуудал байгаа. Цаашдаа үрийн үйлдвэрлэл дээр урамшууллын тогтолцоо нэвтрүүлнэ гэж харж байгаа.

**Х.Болорчулуун:** Туваан гишүүний асуултад нэмээдБайнгын хороон даргын хувьд хариулъя. Энэ жил ойрын жилд аваагүй өндөр ургац авах прогноз гарсан. 540 мянган тонн улаан буудай авах прогнозтой байгаа. Үүнээс бол 50, 60 хувийн хураагаад байгаа мэдээтэй байна. Харин энэ жил Ковидын нөхцөл байдлаас шалтгаалаад Монгол Улсын хувьд, дотоодын тариаланчдын хувьд алдаа гаргасан. Улсын нөөц бүрдүүлж байна. Ковидын байдал ямар ч болох билээ гэсэн байдлаар нийт жилийн хэрэгцээний улаан буудайн 70 хувьтай тэнцэх хэмжээний улаан буудайг Оросын Холбооны Улсаас оруулаад ирсэн чинь агуулах, сав нь дүүрээд гурилын үйлдвэрүүд нь дотоодын тариаланчдын тариаг худалдаж авахдаа хойрго болсон. Үнийг нь дарж байна. Энэ бол цаашдаа газар тариалангийн хөгжилд ирэх жил тариалахаас авахуулаад тариаланчдын эдийн засгийн байдалд нөлөөлөхөөр байдал бий боллоо. Ийм сайдын хэлдгээр цаашдаа гурилыг экспортолъё. 2 янзаар ярьж байгаа. НҮБ-тэй ч гэсэн ярьсан гэдгийн танилцуулсан. НҮБ-ийн төлөөлөгчтэй хөрш орнуудтай уулзалтыг хийгээд байгаа. Түүнээс гадна үнэхээр тариаланчид бол тариалсан ургацаа хаашаа хийгээд яаж болгохгүй ийм болгож болохгүй. Шаардлагатай тохиолдолд зайлшгүй мөнгө олж улсын нөөц бүрдүүлж авах ёстой. Яагаад гэвэл энэ стратегийн хүнс. Монгол Улс стратегийн хүнсээ дор хаяж 2, 3 жил биш гэхэд 1 жилийн нөөцийг бүрдүүлэх чадвартай байх, бодлоготой байх гэж бодож байна. 2 номер. Баярсүх захирал.

**Н.Баярсүх:** Ургамал газар тариалангийн хүрээлэнгийн захирал Баярсүх байна. Туваан гишүүний асуултад хариулъя. Ургамал, газар тариалангийн хүрээлэн бол үндсэндээ Монгол оронд тариалж болон төрөл бүрийн таримал ургамлын шинэ сорт бүтээх, нутагшуулах, түүний элит шатны үрийг үйлдвэрлэж тариаланчдад түгээх ажил хийж байна. Асуусан асуулттай холбогдуулаад үр тарианы ургамлын хувьд улаан буудайн Дархан 144 сорт голлосон. Жилдээ 350-400 тонн элит үр үйлдвэрлэж байна. Үйлдвэрлэсэн элит үрийг шууд Хөдөө аж ахуйг дэмжих санд нийлүүлдэг. Хөдөө аж ахуйг дэмжих сангаар дамжаад аж ахуйн нэгжүүдэд нийлүүлэгдэж байгаа. Хүрээлэнгийн өөрийнх нь байгаа хүчин чадал бол жилдээ 400 тонныг үйлдвэрлэх талбайн болон техникийн ийм хүчин чадалтай байна.

**Х.Болорчулуун:** Туваан гишүүн тодруулъя.

**Ц.Туваан:** Бусад аж ахуйн нэгжүүд дээр тариулсан юм байгаа юу. Харж байхад үрээ идэхээр үнээгээ ид гэж. Өнгөрсөн жил бид нар үр дутагдалтай байна гээд Оросын Холбооны Улсаас супер элит, элит үр аваад тарьсан. Тэр үрүүд чинь нутагших энэ тэр нь ч байг. Хил залгаа улс юм чинь гээд. Тэгээд нөгөө авсан ургацаасаа ядаж нэгдүгээр продукцийн үр нөөцөлж авсан юм байгаа юу. Энэ чинь өндөр үнэтэй үр оруулж ирээд тарьчхаад тэрийгээ шууд таваарт хэрэглээд байгаа энэ асуудлыг энэ хуулиар нэлээн сайн зохицуулж өгөөд дээрээс нь дотоодын үр үйлдвэрлэлийн компаниудаа тусд нь гаргаад төрөлжүүлээд энэ хүрээлэнтэй хамтармаар байгаа юм л даа. Тэгэхээр Байнгын хороон даргаас.../минут дуусав/

**Х.Болорчулуун:** Ер нь энэ газар тариалангийн хүрээлэн, Хөдөө аж ахуйн хүрээлэн бол дээр үед хуучин салбарын яамдаа харьяалагддаг байсан. Тийм үед бодлогоор мэргэжилтэн бэлтгэхээс авахуулаад техник, тоног төхөөрөмж, хөрөнгө оруулалтыг бол салбарын яам нь бодлогоор хангаад явж байгаа цаг үед хүрээлэнгүүд амжилттай сайн ажилладаг байсан. Олон ч сортыг гаргаж байсан. Одоо харин Боловсрол, шинжлэх ухаан, спортын яамны харьяанд оччихоод бас үйл ажиллагаа нь тийм ч сайн явахгүй байгаа. Гэхдээ энэ дээр бол манай Байнгын хорооны хурал хуралдаад хүрээлэнгүүдийг салбарын яамдаа оруулах нь зүйтэй гэсэн шийдвэр бол гаргасан. Гэтэл зэрэгцээд Боловсрол, шинжлэх ухаан, спортын яам манайд байна гэсэн шийдвэрийг давхар гаргаад Засгийн газар эцсийн байдлаар шийдээгүй хуучнаараа түдгэлзээд байж байгаа.

Энд Дархан-Уулын ургамал газар тариалангийн хүрээлэн ер нь ямар бодолтой байдаг вэ. Хүрээлэнгийн харьяаллын байдал дээр. 2 номер.

**Н.Баярсүх:** Болорчулуун гишүүний асуултад хариулъя. Харьяаллын асуудал их олон жил яригдаж байгаа. Бодит байдлыг үзэх юм бол яг өнөөдөр бүх эрдэм шинжилгээний байгууллагуудын төсөв санхүү бол Боловсрол, шинжлэх ухааны яамаар дамжиж санхүүжиж байгаа. Хөрөнгө оруулалтын хувьд бол мөн адилхан байгаа. Манай хүрээлэнгийн хувьд бидний явуулж байгаа үйл ажиллагаа арай онцлог учраас ялангуяа таримал ургамлын үржүүлэг явуулдаг техник, тоног төхөөрөмжийн хувьд бид Хүнс, хөдөө аж ахуй, хөнгөн үйлдвэрийн яамтай сүүлийн жилүүдэд түлхүү хамтран ажиллаж биднийг нэлээн дэмжиж байгаа гэдгийг хэлэхийг хүсэж байна.

Яг харьяалаад аль нь байх вэ гэдгийг би энд ярих зохимжгүй байх гэж бодож байна.

**Х.Болорчулуун:** Яг амьдрал дээр энэ эрдэмтэд чинь Боловсрол, шинжлэх ухааны яамнаасаа эрдмийн бүтээл туурвиснаараа шагнал урамшил авч байдаг. Энэ дээ уягдаад тэр яамнаасаа салах дургүй байдал бол ажиглагддаг. Тэгэхдээ салбарын яамдаа очлоо гээд тэр байхгүй болохгүй шүү дээ. Олгодгоороо олгогдоно. Би бол Ургамал газар тариалангийн хүрээлэн дээр яг уржнан намар ажиллаж байхад танайхан бол салбарын яамдаа байх нь хамгийн зүйтэй гэж асуудлыг ярьж байсан. Гэтэл яг маргаан үүсээд Их Хурал дээр ирэхэд танайхан бол саналаа Боловсрол, шинжлэх ухааны яам даа байя гэсэн бичгээр саналыг өгсөн байна лээ шүү. За асуултад хариулсанд баярлалаа.

Гишүүд асуулт асууж, хариулт авч дууслаа.

Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу хуруулгах нэг санал байгаа. Энэ санал хуралдаанд оролцсон гишүүдийн 2/3-оос доошгүй нь дэмжиж байж чуулганы нэгдсэн хуралдаанд санал хураалт явуулна.

Хуулийн 5.1 дээр “таримал ургамлын сортын нөхөн үржихүйн үе шатнаас хамааруулан тухайн сортын үрийг дор дурдсанаар ангилна.

1. цөм үр

2. торгон үр

3.баталгаажсан үр гэж.

Энэ хуулийн 9 дүгээр зүйл дээр үрийн худалдаа эрхлэх гэдэг дээр 9.1 дээр холбогдох стандартын шаардлага хангасан баталгаажсан үрийг Монгол Улсын нутаг дэвсгэрт худалдана гэж орсон байгаа. Тэгэхээр зөвхөн баталгаажсан нь ороод нөгөө 2 нь орохгүй юм шиг байдал харагдаж байна. Ийм учраас баталгаажсан гэдэг үгийг хасаад зөвхөн холбогдох стандарт шаардлага хангасан үрийг Монгол Улсын нутаг дэвсгэрт худалдана гэсэн өөрчлөлт орж байгаа.

Туваан гишүүн тодруулъя.

**Ц.Туваан:** Хасах гэж байгаа юм уу. Тэгээд концепцтой нийлж байгаа юу. Засгаас анх оруулж ирсэн юмыг харж байхад Монгол орны нутаг дэвсгэрт нутагшсан энэ үрээр тарих юм бол ургацын хэмжээ 25-50 дахин нэмэгдэнэ гээд явж байсан чинь энэ дээр баталгаажаагүй үрээр тарих гэсэн концепц шууд харагдаж байна шүү дээ. Тэгэхээр завсрын шилжилтийн юм яриад байна уу эсвэл цаашдаа үрээ гаднаас оруулж ирээд явах гээд байна уу. Энэ анхны Таримал ургамлын үр, сортын тухай хуулийн шинэчилсэн найруулгынхаа үндсэн концепцоо тас эсрэг зөрөөд байгаа юм биш биз дээ. Энэ дээр тайлбар авъя.

**Х.Болорчулуун:** За яам хариулъя. 5 номер.

**З.Мэндсайхан:** Туваан гишүүний асуултад хариулъя.Таримал ургамлын үрийн ангиллыг бид нар 3 хувааж байгаа юм. Цөм үр, торгон үр, баталгаажсан үр гээд. Хууль дээрээ бид нар баталгаажсан үрээ арилжихыг зөвшөөрчхөөр нөгөө 2 үр маань хуулиараа арилжаалагдахгүй болчих гээд байгаа юм байна гээд энэ стандартын шаардлага хангасан гэдгээр нь 3-ууланг нь багтаагаад оруулъя гэсэн томьёоллын хүрээнд баталгаажсан гэдгийг татаж авсан юм.

**Х.Болорчулуун:** Цөм үр гэдгийг баталгаажсан үр гэдгээсээ илүү үр шүү дээ. Тийм учраас 3 ангилчхаад ганцхан баталгаажсан гэдэг үг 9.1 дээр орохоор утгагүй болж байгаа болохоор баталгаажсан гэсэн үгийг хасаж байгаа юм.

Таримал ургамлын үр, сортын тухай хуулийн шинэчилсэн найруулгын төслийн талаарх зарчмын зөрүүтэй саналын томьёолол.

1. Анхны хэлэлцүүлгээр санал хурааж дэмжигдсэн 9 дүгээр зүйлийн 9.1 дэх хэсгийн “баталгаажсан” гэснийг хасах. Санал хураалт дэмжье гэсэн томьёоллоор явагдана. Санал хураалт. Бейсен гишүүний дэмжсэн. Техникийн саатлаас болж ажилласангүй гэж байна. Протоколд оруулаарай. Уг санал 81.8 хувиар дэмжигдлээ.

Хуулийн төслийн эцсийн хэлэлцүүлгийг явуулж дууслаа. Таримал ургамлын үр, сортын тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслийн эцсийн хэлэлцүүлгийг явуулж дууслаа.

Хуулийн төслийн эцсийн хэлэлцүүлгийг явуулсан талаарх Байнгын хорооны танилцуулгыг чуулганы нэгдсэн хуралдаанд Улсын Их Хурлын гишүүн Ж.Бат-Эрдэнэ танилцуулна.

Яамныханд, ажлын хэсгийнхэнд баярлалаа.

Дараагийн асуудалд оръё. **Монгол Улсын Их Хурлын 2021 оны намрын ээлжит чуулганы 10 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай Байнгын хорооны тогтоолын төслийг хэлэлцье.**

Монгол Их Хурлын чуулганы хуралдааны дэгийн тухай хуулийн 10.5-д ээлжит чуулганы хэлэлцэх асуудлыг баталсан Улсын Их Хурлын тогтоолд заасан хууль тогтоолын төслийн хэлэлцэх дарааллыг зөвлөлийн саналыг харгалзан Улсын Их Хурлын дарга сар бүр захирамжаар батална гэж заасны дагуу Монгол Улсын Их Хурлын дарга 2021 оны 9 дүгээр сарын 15-ны өдөр Монгол Улсын Их Хурлын 2021 оны намрын ээлжит чуулганы 10 дугаар сард хэлэлцэх асуудлын дараалал тогтоох тухай 70 дугаар захирамжийг баталсан.

Монгол Улсын Их Хурлын чуулганы хуралдааны дэгийн тухай хуулийн 10.6-д энэ хуулийн 10.5-д заасан дарааллыг үндэслэн хэлэлцэх асуудлын цаглаварыг Байнгын хороо баталж мөрдүүлнэ гэж заасны дагуу Монгол Улсын Их Хурлын 2021 оны намрын ээлжит чуулганы 10 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тогтоолын төслийг та бүхэнд тараасан байгаа.

Байгаль орчин, хүнс, хөдөө аж ахуйн байнгын хорооны 10 дугаар сард хэлэлцэх асуудлын цаглавар батлах тухай Байнгын хорооны тогтоолын төсөлтэй холбогдуулан асуулт асууж, санал хэлэх гишүүн байна уу.

Байхгүй байна. Монгол Улсын Их Хурлын 2021 оны намрын ээлжит чуулганы 10 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай Байнгын хорооны тогтоолын төслийг баталъя гэсэн томьёоллоор санал хураалт явуулъя.

Санал хураалт. Сарын цаглавар батлах тухай санал 72.7 хувиар дэмжигдлээ.

Байгаль орчин, хүнс, хөдөө аж ахуйн байнгын хорооны энэ өдрийн хуралдаанаар хэлэлцэх асуудал дууссан тул Байнгын хорооныхоо гишүүдэд баярлалаа. Хуралдаан өндөрлснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ П.МЯДАГМАА